લોકસભાની ચૂંટણી આવતાં કેન્દ્ર સરકારનો ફરી એકવાર આદેશ આવી ગયો છે કે ગુજરાત સરકારે દર મહિને બે થી ત્રણ પ્રજાલક્ષી જાહેરાતો કરવાની રહેશે. મુખ્યમંત્રી વિજય રૂપાણીએ બદલીઓ અને બઢતીની કાર્યવાહી પૂર્ણ કરી છે અને હવે તેમણે પ્રજાલક્ષી નિર્ણયોની દિશા પકડી છે. કેન્દ્રની યોજનાઓ કે જે ગુજરાતમાં અસર કરતી હોય તેને જનતા સમક્ષ લઇ જવાની જવાબદારી સરકાર ઉપરાંત પાર્ટીના સંગઠનની છે. કેન્દ્રીય મોવડી મંડળે સરકાર, સંગઠન ઉપરાંત સંસદસભ્યો તેમજ ધારાસભ્યોને એવો આદેશ કર્યો છે કે તેમણે કેન્દ્ર અને રાજ્યની સેક્ટર અને વિભાગ પ્રમાણેની સિદ્ધિઓ લોકો સુધી લઇ જવાની છે. માધ્યમ ચાહે કોઇપણ હોય, સરકારની સિદ્ધિઓને લોગો સુધી પહોંચાડીને વોટબેન્ક મજબૂત કરવાની છે. કેન્દ્ર સરકારે ગુજરાતના ક્યા ક્યા પડતર પ્રશ્નોનો નિકાલ કર્યો છે તેની વિભાગવાર યાદી બનાવવાની સૂચના સચિવાલયના વિભાગોને આપવામાં આવી છે, કારણ કે લોકસભાની ચૂંટણીમાં આ મુદ્દો વધુ અસરકર્તા હોય છે. ગુજરાત ભાજપ અને સરકારને સોશ્યલ ફ્રેન્ડલી બનવાની પણ સૂચના આપવામાં આવી છે.